Yoroubeg - Wikipedia\nKomzet e : Nigeria, Benin, Togo\nKomzet gant : ~ 25 000 000\nRenkadur : 49\nFamilh-yezh : Yezhoù nijerek-kongoek\nYezh ofisiel e : Nigeria\nKod SIL yor\nUr yezh nijerek-kongoek eus is-skourr ar yezhoù defoek eo ar yoroubeg (yorùbá) komzet gant tro-dro da 20 milion a dud e Nijeria, Benin ha Togo. Roudoù eus ar yezh-mañ a vez kavet ivez e Brazil ha Cuba ma vez graet nagoeg (nago) anezhi.\nUr yezh dezrannel gant tonennoù eo ar yoroubeg.\nDre vras ez eus pemzek rannyezh disheñvel kenstrollet e tri bloc'had pennañ evel-hen:\nRannyezhoù ar gwalarn\nkomzet en Abẹokuta, Ibadan, Ọyọ hag Ọṣun\nRannyezhoù ar c'hreiz\nkomzet en Ekiti, Akurẹ, Ẹfọn hag Ijẹṣa\nRannyezhoù ar gevred\nkomzet en Okitipupa, Ondo, Ọwọ, Ṣagamu hag e lec'hioù zo en Ijẹbu.\nDisheñvel eo ar yezh unvan diouzh an holl rannyezhoù all, da lâret eo ne oa ket bet diazezet war ur rannyezh resis lakaet da yezh unvan daoust ha ma teu an darn vrasañ eus ar yezh unvan ouzh ar rannyezhoù komzet en Ọyọ hag Ibadan.\nSkrivet e vez ar yoroubeg gant al lizherenneg latin bet unvanet e 1965 gant un nebeud sinoù ouzhpenn evit merkañ an tonennoù, digoradur ar vogalennoù, hag all.\nKomzet e veze yoroubeg gant sklaved e-leizh e Brazil ha Kuba, ha ganto e voe degaset o relijion deuet da vout candomblé ha santeria.\nLoucoumi[kemmañ | kemmañ ar vammenn]\nAl loucoumi ( lucumi hervez ar skritur e spagnoleg) zo un doare yoroubeg implijet evel yezh al lidoù relijiel gant beleien ar Santería en inizi ar Mor Karib, Kuba ha Republik Dominikan dreist-holl).\nAdtapet diwar « https://br.wikipedia.org/w/index.php?title=Yoroubeg&oldid=1984481 »\nKemmoù diwezhañ degaset d'ar bajenn-mañ d'an 3 Ebr 2022, da 16:19.


diwar-dro - Wikeriadur\nGer kevrennek savet diwar an araogenn diwar hag an anv-kadarn tro\nU1 diwar ma zro\nU2 diwar da dro\nU3g diwar e dro\nU3b diwar he zro\nL1 diwar hon tro\nL2 diwar ho tro\nL3 diwar o zro\nD diwar an tro\nTermen a reer gantañ evit merkañ ar pellaat, an argas\nN'hellint ket mond diwar-dro o bugale. — (Jules Gros, Le trésor du breton parlé Première Partie, 1966, p. 147.)\ngalleg : de (fr) (marquant l'éloignement)\nTermen a reer gantañ evit geriañ an amezegiezh\nBiskoaz n'am-oa gwelet anezañ o vond diwar-dro ken diwezad-se. — (Jules Gros, Le trésor du breton parlé Première Partie, 1966, p. 147.)\nPa voe aet Malfoy diwar-dro e chomas Ron ha Harry da sellout an eil ouzh egile. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 161.)\nEr parreziou diwar-dro n'eo ket ken kér an dour evel amañ. — (Jules Gros, Le trésor du breton parlé Première Partie, 1966, p. 148.)\ngalleg : d'autour (fr) , des alentours (fr) (de)\nAdtapet diwar « https://br.wiktionary.org/w/index.php?title=diwar-dro&oldid=212389 »\nKemmoù diwezhañ degaset d'ar bajenn-mañ d'an 7 Du 2015, da 12:45.


Kim Jong-chul, ganet d'ar 25 a viz Gwengolo 1981, zo unan eus mibien an diktatour norzhkorean Kim Jong-il. Ur breur yaouankoc'h en deus Kim Jong-un, hag a zo bremañ penn-uhel ar vro. Un hanter-vreur koshoc'h en doa Kim Jong-nam a oa bet muntret d'an 13 a viz C'hwevrer 2017 gant spierien eus Norzhkorea war e seblant.\nE 2007, Jong-chul a oa bet fiziet ennañ ar garg a benn-kannad eus skourr pennañ Strollad Labourerion Korea. En desped da-se, d'ar 15 a viz Genver 2009, aozadur kleweled Su Korea a embanne e oa bet choazet gant Kim Jong-il lakaat da benn-uhel ar vro e vab yaouankañ Kim Jong-un. Tremenet e oa a-us da Jong-nam ha Jong-chul. Hervez Kenji Fujimoto, bet penn keginerien Kim Jong-il etre 1988 ha 2001, Kim Jong-chol a oa bet lakaet a-gostez dre ma oa re "maouez" ha "diseblant". Hervez an tad ne vefe ket bet gantañ ar pep retañ evit bezañ e penn ar vro.\nAdtapet diwar « https://br.wikipedia.org/w/index.php?title=Kim_Jong-chul&oldid=1812755 »\nKemmoù diwezhañ degaset d'ar bajenn-mañ d'an 5 Kzu 2018, da 18:57.


Degemer al lec’hienn > Ar strolladoù > Teatr Piba > Pa deuio ar wagenn\nSeizhvet krouidigezh radio ar strollad an hini eo, a roio tro deomp da genlabourat evit ar wech kentañ gant ar studio l’Eskal. Er skipailhad arzel ha teknik e vo kavet an aktourien Loeiza Beauvir ha Tangi Daniel, ar soner ha kaner Krismenn evit ar c’hrouiñ son hag ar sonerezh, ijinourien ar son Jean-Mari Ollivier ha Gwenole Peaudecerf evit ar ren-son hag ar c’hemmeskañ. Deuit ma faot deoc’h betek e l’Eskal, war Enez-Eusa, d’ar sadorn 31 a viz Here evit enrolladenn bublik Pa deuio ar wagenn peotramant selaouit ar grouidigezh war-eeun war gwagennoù Radio Kerne.\n« Met, ni, Leti, ni enezidi, a zo war al linenn gentañ. Te ha me a zo war an talbenn dija peogwir emañ ar mor tost-tre ouzhomp"\nQuand viendra la vague ’zo ur fablenn ekologel a gont eus an drast, ur gomedienn eo a zo liv ar Varn Ziwezhañ warni. Ur wagenn o sevel hag o tifarleañ a gas he reuz war ekoreizhiad un enezennig, ha ne vo ket ur wech hepken. Gant fent e tiskouez ar pezh c’hoari, etre gwirheñvelded ar fedoù ha faltazi, un apokalips da zont. Piv a zreistbevo goude ma vo bet eus ar c’hresk-dour kevrinus-se ? Azezet war ur garreg, emañ Mateo ha Letizia oc’h arvestiñ ouzh an dourioù o kreskiñ, ha setu int krog da zibab ar spesadoù diouzh o soñj. Da boent ar Varn Ziwezhañ, p’emañ ar Bed o flekañ, ha dont ’raio a-benn ar vistri-c’hoari-mañ da bardoniñ da spurmantoù an amzer gwechall ha da baouezañ gant o doare enez da vezañ ?\nTennad notenn mennad ar sevenner\n"Pa deuio ar wagenn" a gaver enni daou c’houlenn bras a sav ingal en hon spered, goulennoù ha kudennoù emañ strollad Teatr Piba o soursial oute, er strollad, pell ’zo dija. Ar goulenn kentañ ’glaskomp kavout respontoù outañ eo hini an ekologiezh, da laret eo yec’hed hon endro, hag an dilerc’hioù a zeuy da heul adtommañ an hin : en oberenn-mañ e vez graet anv eus kresk tonket an dourioù, er bed a-bezh, hag a ziskouezo cheñch tres an dremmvroioù, re ar c’hevandirioù, an aodoù hag an inizi.\nOuzhpenn ur soñjadur diwar-benn an ekologiezh ez eo unan war-benn « degemer ar re divroet, da laret eo ar re n’o deus bro ebet ken, pa’z eo bet skarzhet lod dioute gant ar brezelioù pe gant an dienez, kiez ar bed, ha pa vo skarzhet lod all gant ar « wagenn » o tont, pa vint lakaet da voudedeved. » (1) Hindivroidi ar Vanuatu a oa bet ar re gentañ o tigoriñ e penn-kentañ an XXIvet kantved koulzad skrijus ar reveulziañ bras a bouezo warnomp er bed da zont. Rakjedet eo bet gant an ONU e vije deus 250 million a hindivroidi e 2050. Un dalc’h bras eo, ken pouezus ha mallus. Rak, betek-henn, n’eo ket deut a-benn an Europ (politik hag ensavadurel) da zegemer degadoù a vilieroù a repuidi, nag ar broioù a’z a d’ober an Europ evit afer-se, pa’z int chomet ken bouzar ha dinerzh. E pep lec’h er bed e tiskouez ar broioù serriñ o harzoù, muioc’h-mui e vezont techet da sevel mogerioù « surentez » ha da ziskouez kilblegañ war o identelezh ha war o douaroù.\nPa deuio ar wagenn a lak ar gaoz gant barzhoniezh war ar mod ’faotfe deomp-ni bevañ en ur bed a ’z afe war strishaat, e-lec’h na vefe ket plas a-walc’h evit an holl, ur bed ’rankimp rannañ mod pe vod pa vo erruet koulz ar « wagenn »."\nThomas Cloarec - Mae 2020\n(1) « Qui sommes-nous prêts à accepter ? » - Yoann COLIN - in Nonfiction, le quotidien des livres et des idées\nEnez Eusa Studio an Eskal Bourk Lambaol


Kroaz Breiz - Wikipedia\nKroaz Breiz a oa ur gelaouenn vrezhonek kristen a zeuas er-maez etre Mae 1948 ha Genver 1951.\nPa voe savet Kroaz Breiz e oa an aotrou Yann-Frañsez Falc'hun, kelenner e Kloerdi Bras Kemper a oa rener, betek an niv. 30, hag an aotrou Laorañs Bleunven a rae war-dro ar c’houmanantoù. Sammet e voe ar renerezh gant an aotrou Bleunven adalek an niverenn 31-32 (Du-Kerzu 1950), tra ma teue Visant Seite da vezañ merour ha d’ober war-dro ar c’houmanantoù.\nUr gelaouenn viziek e oa, met meur a wech e teuas niverennoù doubl er-maez, evit daou viz. E brezhoneg penn-da-benn e oa ar pennadoù : testennoù relijiel, kontadennoù, rentaoù-kont eus gouelioù ar Bleun-Brug, kanaouennoù, gerioù-kroaz ivez. Embannoù bruderezh a oa er pajennoù kentañ hag er pajennoù diwezhañ, e galleg ar braz anezho.\nAr re a save pennadoù a oa beleien an darn vrasañ anezho. En o zouez e c’haller menegiñ Saig ar Go, Paotr Treoure, Laorañs Bleunven, Pêr Yann Nedeleg, Yann-Frañsez Falc'hun, Yann Tranvouez, Jozef Seite, H. Greff, Pêr Guichou, Kerlann ivez. Un nebeud skridoù koshoc’h a oa ivez, savet gant tud aet da anaon evel Absulio pe Spern Gwenn.\nE miz Genver 1951 e oa bet kemennet d’al lennerien e oa cheñchet anv ar gelaouenn hag a zeue da vezañ Bleun Brug.\nDastumad diglok eus Kroaz Breiz (niv. 17--33) - lec'hienn Eskopti Kemper ha Leon\nDastumad klok eus Kroaz Breiz (1--51) - Levraoueg Niverel Breizhek hag Europeat\n↑ Arabat kemmeskañ ar beleg-se gant ar chaloni Frañsez Falc'hun, a oa o kelenn brezhoneg e skol-veur Roazhon d’ar c’houlz-se\nAdtapet diwar « https://br.wikipedia.org/w/index.php?title=Kroaz_Breiz&oldid=1838414 »\nKemmoù diwezhañ degaset d'ar bajenn-mañ d'an 8 Mez 2019, da 21:17.


An abadenn nevez gant skipailh Radio Kerne ha Radio Naoned, Bac’het en ti, abadenn ar c’henfinañ, hag Adkroget ganti, anv nevez an abadenn adalek an 11 a viz Mae.\nSerret eo studioioù Radio Kerne ha Radio Naoned met dalc’het hon eus da eskemm etrezomp dre Skype ha Discord, eskemmet hon ‘neus kantadoù a jifoù hag omp en em aozet evit gellet adober un abadenn pemdeziek, pep hini deus e du gant an dafar a c’hellemp staliañ er gêr. Kalite ar son ne vo ket ken uhel anat deoc’h met a-drugarez d’an teknologiezhioù hiniennel a zo a galite uheloc’h uhelañ e c’hellimp kinnig deoc’h atersadennoù, kronikennoù ha titouroù a-bep seurt en hantereurvezh abadenn-mañ.\nDidier Goubil ha Jean-Noël Ballot a glevimp da zigentañ evit safaret deus ar brini-tour. Anna-Vari Chapalan ha Maryse Colin a vo ouzh mikro Tunvezh Wloegen, evit safaret deus an dilennadegoù-kêr e Kemper.\nEric Bainvel diwar-benn ar strollad politikel nevez deus an tu kleiz dizalc’hour, War-sav


Livouriezh - Wikipedia\nAl livouriezh a zo un arz neuziañ ma vez implijet evit neuziañ skeudennoù ha figurennoù dre lakaat tresoù livet war danvezioù liesseurt. Evit komz eus an teknikoù implijet e vez graet gant ar ger liverezh.\nGant livioù dourennek pe gludek pe gant traezhennoù karget gant lioù e vez klasket sevel un daolenn a c'hell bezañ priziet gant an arvesterien. Savet e vez livadurioù war gorreadoù plad hag ivez war pep seurt traoù digompez (delwennoù, listri, mogerioù kromm, karregoù).\nIstor al livouriezh[kemmañ | kemmañ ar vammenn]\nSellet ouzh ar pennad Istor al livouriezh\nKavet eo bet al livadurioù koshañ e Bro-C'hall er C'hev Chauvet hag e c'hellfent bezañ bet savet 32 000 bloaz zo. Bez ez eus gwiskadoù livioù hag engravadurioù. Al livioù a zo ar bouliermini ruz hag an du. Dispaket zo bet kezeg, leoned, bualed, mammouted, frikorneged hag tudennoù, ar re-se o chaseal peurvuiañ. E meur a vro eo bet kavet kevioù livet darn o mogerioù e Bro-C'hall, Spagn, Portugal, Sina, Aostralia, etc...\nLod a skiantourien a gred eo bet savet tud o chaseal hag al loened da vezañ tapet ganto evit ober ul seurt liderezh, blaz ar relijion warni, a gasfe muioc'h a chañs d'ar chaseourien.\nE sevenadurioù ar C'hornôg ez eus un doareoù hengounel ha kemplez gant al liverezh dre eoul hag an dourliverezh evel teknikoù pennañ. Er Reter, e vez graet dreist-holl gant al livioù-skrivañ (du pe e liv) gant hengounioù kemplez ivez.\nStiloù el livouriezh[kemmañ | kemmañ ar vammenn]\nArz ar gentidi\nEztaolouriezh goude diheverzouriezh\nAdtapet diwar « https://br.wikipedia.org/w/index.php?title=Livouriezh&oldid=1635766 »\nKemmoù diwezhañ degaset d'ar bajenn-mañ d'an 13 Ebr 2015, da 23:07.


Mitaka | E skeud ar bleuñv kerez\n27 Meu 2013 2 Evezhiadenn\nby dervnewg in Karned beaj Tikedennoù:boued, Chiyoda, Honshū, Kantō, Meurgêr Tōkyō, mirdi, Mitaka, sakura, Tōkyō\nDimerc’her on bet betek park Inokashira. Prenet peadra da zebriñ da greisteiz en ur c’hombini ha bet betek ar park. Brav eo ha bras a-walc’h met glav-bil a zo bet a-hed ar beurevezh (implijet diouzhtu prof gall nozvezh dilun, en doa ankouaet e disglavier treuzwelus ha tapet ganin neuze).\nBet on e zoo Inokashira (div lodenn a zo, unan un tamm e diavaez ar park hag unan e-kreiz gant evned kentoc’h). Un eil siell am eus bet aze (hag un distaol evit mont e-barzh evit an estrañjourien) ha gwelet em eus un toullad loened iskis (ar zoo a zo dreist-holl loened eus Japan, traoù n’anavezomp ket neuze!) met tristik e oa gant ar glav.\nFentus eo bet al lodennig gant ar gwiñvered (un doare kaoued e lec’h ma c’haller pourmen met dieub eo al loened e-barzh), jentil-tre eo bet plac’h ar zoo hag ur gwiñver a zo pignet warnon ^^ Da c’houde ‘m eus klasket goudor evit debriñ (ur sandwich ha daou onigiri. Ur banne Green Da Ka Ra am eus tañvaet ivez, un evaj doare dour gant blaz frouezh, n’eo ket re sukret, plijus eo). Un tamm amzer a chome din a-raok an emgav dirak mirdi Ghibli ha kavet ‘m eus ur c’hafedi (café du lièvre) pa ‘m eus gwelet an anv ‘m eus soñjet e oa an tonkadur! Laouen bras e oan o vont da evañ ur banne tomm. Ur c’hrampouezh-ti ‘oa gant produoù breizhat (sistr, holen Gwenrann ha tout!) ha taolennoù un arzourez gant gedon, un aergelc’h Alis e bro ar marzhoù un tamm ganto. Plijus (ha tomm!).\nAze ‘m eus dizoloet an tech a zo e bro Japan er preti e vez roet ur werennad dour diouzhtu pa erru an arval ha leuniet en-dro an eilenn ma echuit ar werennad! (Dour gant ur bern skorn…) Iskis un tamm ! Ma. Goude on bet betek mirdi Ghibli neuze, adkavet am eus daou baotr eus ar strollad. Ur savadur ijinet gant MIYAZAKI Hayao eo. En degemer e vez roet deomp un tamm pelikulenn film gant ar bilhed, Ponyo evidon 🙂 En estaj traoñ ez eus diorama ha traoù evel-se, hag ur sinema e lec’h ma vez skignet ur filmig gant ur c’hi moutig. En estaj kentañ ez eus un diskouezadeg sañset da ziskouez burev MIYAZAKI (ur bern tresadennoù, story-board, skeudennoù studi hag all a zo, ur BAM!), ha diskouezadegoù diwar-benn traoù en deus awenet anezhañ (cheñch a ra an diskouezadegoù-se, a-wechoù e vez diwar-benn filmoù bevaat broioù all da skouer) aze e oa diwar-benn mojennoù rusian me gred ha bannoù-treset doare comics kozh…\nEn eil estaj emañ pezh an nekobus, lec’h trouzusañ ar mirdi (ur bern bugale o huchal e-barzh ur pezh nekobus feur…), ur stal levrioù (chomet on fur met start e oa dirak tout an artbooks brav eston) hag ar stal goodies. Er-maez emañ an doenn da welet (Laputa) hag ur c’hafedi.\nBet omp da evañ ur banne, un “coffee cherry tea” ‘m eus tapet, ur banne te kerez neuze met gant greun kafe da veskañ e-barzh a ro ur blaz un tamm mogedet d’an evaj. Na oa ket displijus!\nEn ur zistreiñ e felle din tremen dre Nakano da welet ar sakura met emgav hon oa da 6 eur e Yasukuni ha re verr ‘oa an amzer (Mitaka a zo pell a-walc’h e kornog Tōkyō). Adkavet hon eus tri den all eus ar strollad (met unan a zo aet kuit etre-tan ivez) hag an daou zen a oa en davarn an noz a-raok. Bet omp o tebriñ traoùigoù e-barzh ar standoù boued bihan a bep seurt a zo er mare-mañ tro-dro d’ar santual.\nTañvaet ‘m eus takoyaki (bouloù gant poulp) met ‘m eus ket kavet mat tamm ebet… Kemeret ‘m eus kig mod all.\nDa c’houde omp distroet da welet ar sakura gant gouleier, tro-dro d’ar palez brav-tre oa ! Reoù ‘zo a oa bet lakaet ur filtr roz war ar gouleier, ur bam, ur wech c’hoazh.\nTro 9 eur 30 omp kroget da zistreiñ davet ar gêr, yen sklas e oa c’hoazh ha skuizh marv goude ma devezh kerzhet dindan ar glav!\nDiouzh an noz ‘m eus debret ur pakad gwestell doare mikado blaz kafe (merk pocky) hag un doare gwastellenn matcha gant toaz fav-ruz e-barzh.\nMitaka a zo pell a-walc’h e Kornog Tōkyō.\n(21 632 paz)


Persefone a oa un doueez en Henc'hres. Merc'h e oa da Zeus ha Demeter. Dimezet e oa da Hades ha gantañ e rene en Ifernioù.\nDelwennig ur gorrez (Demeter ?) a zalc'h ur plac'h vihan (Persefone ?) - Pri poazh, Lamia (Thessalia), c. 325-300 kent J.-K., Mirdi al Louvre\nPersephona, 1873-1877, livadur gant Dante Gabriel Rossetti,Tate Gallery, Londrez.\nDistro Persefone, gant Frederic Leighton (1891).\nTriptolemos ha Kore, kib atikat he zresadennoù ruz, war-dro 470-460 kent J.-K.\nWar vezioù Sikilia edo o vevañ. He far a oa e sevenadur Roma, an doueez Proserpina hec'h anv.\nGouez da oberourien zo avat ne vije ket merc'h da Zemeter, met hini ar Styks, pa'z eo bet a-viskoazh rouanez an ifernioù.\nGouez da dud all eo mamm Zagreüs, engehentet gant Zeus, ha troet e naer.\nNe gemer ket perzh er mojennoù nemeur, e-skoaz doueed zo, nemet en hini Adonis ha hini Peirithoos.\n2 Skrapadenn Persefone\n3 Persefone hag Adonis\n4 Persefone ha Zeus\n7 Persefone en arzoù\nE gregach e oa Περσεφόνη / Persephónê hec'h anv. Gant Homeros e oa Περσεφόνεια / Persephóneia.\nKore « ar plac'h yaouank », pe « ar plac'h », a veze graet anezhi ivez, e-skoaz Demeter, « ar vamm » (ἡ Μητὴρ / hê mêtềr).\nUr plac'h a verc'h, ur plac'h yaouank brav-kenañ, e oa Kore, ken e voe skrapet gant hec'h eontr Haides, goude bet asant Zeus. Sede penaos e c'hoarvezas.\nE kuzh e oa desavet, gant he mamm Demeter, e Sikilia, an enezenn a blije dezhi ar muiañ, e-lec'h ma oa e surentez.\nUn deiz ma oa Persefone o kutuilh bleuñv gant nimfenned, e kompezenn Enna, war lez lenn Pergusa, e tostaas ouzh ul loa-zour, ha setu ma tigoras an douar dindan he zreid ha ma tianadas gant ur c'harmadenn skrijus.\nEn Ifernioù en em gavas neuze, e domani hec'h eontr Haides, a daolas evezh outi hag a c'hoantaas ober e rouanez anezhi ; he skrapañ a reas neuze. Ken kreñv e c'harmas Persefone ma voe klevet gant he mamm, a zeredas war al lec'h, hogen re ziwezhat.\nPa ne oa bet gwelet netra gant den setu ma voe graet ganti he soñj da vont war-lerc'h he merc'h nemeti e-pad nav deiz ha nav noz kent disklêriañ : « Naoneget e vo an douar keit ha ma ne gavin ket ma merc'h ! » Neuze e klaskas Demeter he merc'h e pep lec'h hag e paouezas da gas e gefridioù doueez da benn, ar pezh a zegasas un naonegezh spontus.\nHelios, doue an Heol, a ziskulias neuze da Zemeter e oa Haides an hini en devoa skrapet he merc'h. Monet a reas an doueez betek dor an Ifernioù d'he c'herc'hat, met nac'hañ daskor Persefone a eure Haides. Kaset e voe an tabut betek Zeus, a glaskas neuze un emglev etre Haides ha Demeter kent na vefe rivinet an Douar. Met ne voe ket gouest da ober e soñj, rak ne felle ket dezhañ chifañ na Demeter nag e vreur Hades.\nHag eñ ha kas Hermes davet Haides. Asantiñ a reas hemañ lezel ar plac'h da vont kuit gant ma n'he dije ket tañvaet boued ar re varv c'hoazh. Evel ma oa chomet war yun abaoe he skrapadenn e oa bet ret da Haides moustrañ war e imor ha lezel anezhi da vont kuit. Paouez a reas Demeter a ouelañ neuze.\nMet evel ma oa o vont kuit da Eleusis, unan eus liorzherien Hades, anvet Askalafos, a lavaras dezhañ he doa kutuilhet ur greunaval ha debret seizh greunenn anezhañ (lod all a gont e oa bet Hermes e-unan o rediañ Persefone da zebriñ ur c'hreunenn). Ret e voe dezhi bevañ en Ifernioù hiviziken. Gourdrouz a reas Demeter paouez adarre da lakaat ar plant da greskiñ avat. Kinnig a reas Zeus e chomje he merc'h en Ifernioù e-pad c'hwec'h miz bep bloaz, war-dro he gwaz, he doa desket karout, hag ez afe davet he mamm e-doug peurrest ar bloavezh da sikour an hini gozh e-pad labourioù tenn an nevezamzer hag an hañv.\nA-hed ar mizvezhioù yen eta e vez Persefone gant he gwaz en Ifernioù, ha trist he mamm, ken e vez sec'h an douar ha difrouezh.\nSeblantout a ra Persefone bezañ pleget da chom rouanez an Anaon, rak hervez ar mojennoù e vez a-du gant he gwaz atav. Ne roas bugel ebet dezhañ avat ; diskouez a ra bezañ kriz ha kalet a galon.\nPersefone hag AdonisAozañ\nUr paotr yaouank, Adonis e anv, a oa ken koant ma oa sot Afrodite gantañ. Lazhet e voe Adonis, ha ret dezhañ diskenn d'an Ifernioù evel an holl dud varv. Eno e plijas meurbet da Bersefone. Afrodite avat ne oa ket evit gouzañv marv he muiañ-karet, dreist-holl pa wele eben gantañ en he lec'h. Ma'z eas da c'houlenn skoazell digant Zeus.\nRet e oa barn, barnet e voe : diwar neuze e rankas Adonis chom en Ifernioù e-doug un drederenn eus ar bloaz, ha mont da vevañ gant Afrodite un drederenn all. Evit ar peurrest, graio a garo.\nPersefone ha ZeusAozañ\nA-hervez he doa ganet Persefone ur mab a oa bet engehentet gant Zeus. Sabazios, doue an heol, a reer anezhañ a-wezhioù, Zagreüs a reer ivez. Hennezh a voe atahinet, distrujet ha dasorc'het hervez kredennoù an Orfegezh.\nUr perzh bras he doa Persfone e lidoù un toullad kêrioù, evel Eleusis, Thebai ha Megara, hag ivez e Sikilia hag en Arkadia.\nMard eo doueez an Ifernioù eo Persefone, eo arabat ankouaat eo da gentañ, pe a-orin da vihanañ, doueez an edeier evel he mamm Demeter.\nGant tud Hellaz kozh e oa liammet frouezhusted an douar ouzh ar marv. En deñvalijenn e veze miret an had e-pad an hañvezh, a-raok an here. An distro d'ar vuhez goude an douaridigezh eo a zo aroueziet gant mojenn Persefone, skrapet ha daskoret, ar pezh a c'hanas lidoù kevrinoù Eleusis. Evit ar feizidi e oa distro an doueez war an douar ur bromesa wirion e-keñver o dasorc'h-i.\nLidet eo mojenn Persefone e kevrinoù Samothrake, hag hevelebekaet eo ouzh an doueez Aksiokersa.\nApollodoros, Bibliotheke (I, 3, 1 ; I, 5, 1-3) Apollodore (fr)\nAn Argonauticon gant Valerius Flaccus pe Apollonius RodosPhilippe Remacle (fr)\nHesiodos, Theogonia (v. 912) Philoctetes (fr) Patrom:Gr\nHomeros, Odysseia (X) Philoctetes (fr)\nHyginus, Fablennoù (CXLVI ; CLXVII) Bibliotheca Augustana (la)\nMeulganoù homerek (Demeter, passim) Agnès Vinas (fr)\nNonnos Panopolis, Dionisiegoù (V) Theoi (en)\nOvidius, Fasti (IV, 417 ha goude) Bibliotheca Classica Selecta ha (V, 341-408 ; VI, 114) Bibliotheca Classica Selecta (fr)\nPersefone en arzoùAozañ\nbez Aigeai, Hellaz, 340 kent J.-K. Skrapadenn Persefone\nGian Lorenzo Bernini (1621-1622) Skrapadenn Proserpina,\nRembrandt van Rijn, c. 1632\nSavet ez eus bet un drajedienn lourennek anvet Proserpine gant Jean-Baptiste Lully e 1680.\nIgor Stravinskiy en deus savet ur c'hoarigan anvet Persefone.\nTerpsiphone, ur genad evned eus ar c'herentiad Monarchidae.\nAdtapet diwar « https://br.wikipedia.org/w/index.php?title=Persefone&oldid=1771214 »\nDernière modification le 27 Gwe 2017, à 11:50\nKemmoù diwezhañ degaset d'ar bajenn-mañ d'an 27 Gwe 2017, da 11:50.


Nous te ferons Bretagne: Steuñv ar gouarnamant a-enep d'ar bezhin glas : dister a-walc'h\nSteuñv ar gouarnamant a-enep d'ar bezhin glas : dister a-walc'h\nGwall zister ha distremenet eo steuñv ar gouarnamant evit stourm a-enep d'ar bezhin glas, a zo bet fardet gant ar ministrerezhioù parizian hep goulenn kuzul digant ar boblañs.\nC'hoazh hag adarre e tibab ar stad an disoc'h buanañ, bec'h warni gant ar mediaoù, ha taliñ ouzh an azonoù nemetken, ha n'eo ket lakaat e pleustr ar steuñv diarbenn a zo ret evit adc'hounit perzhioù mat an dour, ha setu echuiñ gant ar bezhin glas da vat. Traoù gwelloc'h a oa da ober. Ret e vefe reiñ barregezh an dour d'ar C'huzul Rannvro, hag ar budjet a ya da heul, pezh a warantfe e rofe pep hini e ali diwar-benn an afer-se. Dres an dra-se a vez goulennet gant « Ni ho savo Breizh ».\nArabat teurel ar bec'h war vicher pe vicher, hogen eo ret d'an embregerezhioù boued ha bevañs diskouez e fell dezho kaout ur spered a galite hag a beurbadusted. Interest holl ar Vretoned eo.\nKristian Troadeg Maer Karaez, Kuzulier rannvro Penn al listenn « Ni ho savo Breizh ».\nPublié par Jacques-Yves Le Touze à 11:59\nLibellés : Brezhoneg, Communiqués\nMathieu 6 février 2010 à 19:32\nSteuñv ar gouarnamant gall n'eo ket na sirius na demokratel. Ret eo d'ar Vretoned kemer perzh evit diskoulmañ an afer c'hrevus-mañ en o-unan. Setu dres ar pezh a zo kinniget gant "Ni ho savo Breizh", brav!